《再次转庵韵》
宋代·许及之

安石移根烦使指，花蹙红绡谁擘毁。封姨妒作阿醋呼，同调何擘申及甫。

肯怜颠倒落绛英，祇觉韩公用心苦。流传午节遂成例，萱草戎葵并驱使。

真能染却白云殷，灵囿鲜繁金谷水。诗人爱节因爱花，射团点缀追前矩。

炎官鍊丹成绛雪，獭胆分杯凝赤髓。谁言不似舞裙红，色相异观特私喜。

点化精神欲然句，晋宋风流坡独取。鄙哉摘实儿女见，却要瓶罂结多子。

作者简介：许及之（？～一二○九），字深甫，温州永嘉（今浙江温州）人。孝宗隆兴元年（一一六三）进士。淳熙七年（一一八○）知袁州分宜县（明正德《袁州府志》卷六）。以荐除诸军审计，迁宗正簿。十五年，为拾遗。光宗受禅，除军器监、迁太常少卿，以言者罢。绍熙元年（一一九○）除淮南东路运判兼提刑，以事贬知庐州。召除大理少卿。宁宗即位，除吏部尚书兼给事中。以谄事韩侂胄，嘉泰二年（一二○二）拜参知政事，进知枢密院兼参政。韩败，降两官，泉州居住。嘉定二年卒。